钦定古今图书集成/明伦汇编/氏族典/第236卷 > 张瓌
## 钦定古今图书集成/明伦汇编/氏族典/第236卷 > 张瓌

按《南齐书张瓌传》：“瓌字祖逸，吴郡人也。祖裕，宋金紫
光禄大夫。父永，右光禄大夫。瓌解褐为义恭所遇，迁
太子舍人。初，永拒桂阳贼于白下溃散，阮佃夫等欲
加罪，太祖固申明之。瓌由此感恩自结。昇明元年，刘
秉有异图，弟遐为吴郡，潜相影响，因沈攸之事起，聚
众三千人，太祖令瓌取遐。诸张世有豪气，瓌宅中常”
有父时旧部曲数百，遐召瓌。瓌伪受旨，与叔恕领兵
十八人入郡取遐，遐逾窗而走，斩之。献捷太祖，以告
领军张冲，冲曰：“瓌以百口一掷，出手得卢矣。”即授辅
国将军、吴郡太守，封义成县侯。瓌居室豪富，伎妾盈
房，有子十馀人。常云“其中要应有好者。”建武末，屡启
高宗，还吴，见许，优游自乐。高宗疾甚，防疑。大司马王
敬则以瓌素著干略，授平东将军。及敬则反，瓌遣将
吏三千人迎拒于松江，闻敬则军鼓声，一时散走。瓌
弃郡逃民间，事平，免官削爵。永元初，为光禄大夫。梁
初，复为光禄。天监四年卒。